ზეკარი
ზეკარი, რკინის ჯვარი — უღელტეხილი საქართველოში, იმერეთის მხარის ბაღდათისა და სამცხე-ჯავახეთის მხარის ადიგენის მუნიციპალიტეტების ადმინისტრაციულ საზღვარზე. მდებარეობს მესხეთის ქედზე. სიმაღლე ზღვის დონიდან 2182 მ. აგებულია შუაეოცენური ანდეზიტებითა და ტუფ-ბრექჩიებით. შემოსილია სუბალპური ბუჩქნარებითა და მდელოებით. ზეკარზე გადადიოდა საავტომობილო გზატკეცილი (ქუთაისი-ბაღდათი-აბასთუმანი), რომელიც აკავშირებს მდინარეების ხანისწყლისა და ქვაბლიანის ხეობებს. ამჟამად გზა გაუვალია ხანისწყლის ხეობაში და საავტომობილო მოძრაობა ხდება უღელტეხილის შემოვლით საირმის გავლით.